茶園十二韻
作者：王禹偁
朝代：宋

paragraphs: 勤王修歲貢，晚駕過郊原。
蔽芾餘千本，青葱共一園。
芽新撐老葉，土軟迸深根。
舌小侔黄雀，毛獰摘綠猿。
出蒸香更別，入焙火微溫。
採近桐華節，生無穀雨痕。
緘縢防遠道，進獻趁頭番。
待破華胥夢，先經閶闔門。
汲泉鳴玉甃，開宴壓瑶罇。
茂育知天意，甄收荷主恩。
沃心同直諫，苦口類嘉言。
未復金鑾召，年年奉至尊。